**ხაჭმაჭიჭა ჭიჭდებოდა**

დედის ეზოში მეზობლის გოგონა დარბოდა, ბალახებში რაღაცას ეძებდა, თან წკრიალა ხმით უცნაურ ლექსს მღეროდა:

ხაჭმაჭიჭა ბიბდებოო... და, ხაჭმაჭიჭა ბიდებოო... დააა!" ყური დავუგდე, გამოვკითხე და ეს ლექსი ჩავიწერე:

ხაჭმაჭიჭა ჭიჭდებოდა,

ქალსა გული უკვდებოდა,

ქალო, გული ნუ გიკვდება,

შაბათს ქმარი მოგიკვდება,

კვირას წირვა დაგჭირდება!

ამ მართლაც უცნაური ლექსის შინაარსი ხუთი-ექვსი წლის გოგონა, რა თქმა უნდა, არ იცოდა, " ხაჭმაჭიჭას" მნიშვნელობა კი ამიხსნა: ბალახიაო... ბალახიც მომიძებნა და მითხრა, ეს ბალახი იჭმევაო, თან ამის დასამტკიცებლად მცენარეს ფოთლები, უხეში ძირი და წვეროკინა შეაცალა, ქორფა ღერი გემრიელად შეახრამუნა.

გოგონა კისკისით გაიქცა. მე ჩავფიქრდი.

ბუნდოვანი, გაუგებარი ლექსია.

რა არის "ხაჭმაჭიჭა?"

რას ნიშნავს "ჭიჭდებოდა?"

კარგი, თუ ხაჭმაჭიჭა ჭიჭდებოდა, ქალს გული რაღად უკვდებოდა?

ან რა შეღავათია "გულმომკვდარი" ქალის ქმრის სიკვდილით დაიმედება და კვირის წირვის ხსენება?

ამ კითხვებით თავი დიდხანს ვიწვალე, მერე, როცა არაფერი გამომივიდა, სიტყვის დედას მივმართე. "სიტყვის დედა" დედაჩემია, ჩემი თვალადური ლექსიკონის სათავეც და პირელწყაროც.

- შვილო, - ღიმილით მითხრა სიტყვის დედამ, -იმ ახტაჯანას ლექსის თქმის დროს ერთი შეცდომა მოსვლია. "კვირას წ ი რ ვ ა დაგჭირდება" კი არა, "კვირას ტ ა ბ ლ ა დაგჭირდება" უნდა იყოს.

- მერე, ეგ ერთი სიტყვა რას გვიშველის, ლექსი მაინ გაუგებარია.

- ჯერ ლექსს თავი ვანებოთ... მშიერ ქალს კი მართლაც სუზე მიუსწრებს ის ტაბლა, რომელიც ქმრის სიკვდილის შემდეგ აუცილებლად უნდა გაიშალოს!

- კი მაგრამ ლექსში არა ჩანს, რომ ქალი მშიერია!.... - განცვიფრებით წამოვიძახე მე.

- ხაჭმაჭიჭა ხომ იცი რაც არის?

- ვიცი, იმ ახტაჯანა გოგონამ მაჩვენა. ბალახია, რომელსაც სჭამენ..

- ჰოდა, თუ სჭამენ, ცხადია, როცა მოილეა, ვინმეს ეწყინება. საჭმელი რომ მოაკლდება, გულიც მოუკვდება.

მაინც ვერაფერს მივხვდი, მცირე ხნის ფიქრის შემდგომ შევეკითხე:

- ლექსში ხაჭმაჭიჭას მოლევაზე რომ არაფერია ნათქვამი?

- როგორ არ არი: ხ ა ჭ მ ა ჭ ი ჭ ა ჭ ი ჭ დ ე ბ ო დ ა, აბა რას ნიშნავს?

- მაშ შენი აზრით ჭიჭდებოდა - ილეოდას ნიშნავს?

- ჩემი აზრით კი არა, ასე ვიცი, ასე გამიგია... ისე რომ, თუ ვიტყვით: " ხაჭმაჭიჭა ჭიჭდებოდა" - "ხ ა ჭ მ ა ჭ ი ჭ ა ი ლ ე ო დ ას" ვგულისხმობთ.

მე ჩაფიქრებული ვიდექი, სიტყვის დედა იღიმებოდა.

"ჭიჭდებოდა.. ჭიჭდებოდა... ჭიჭ ... დებოდა... " - ვჩურჩულებდი ჩემთვის. მერე რაღაცას მივწვდი, მივაგენი და წამოვიძახე:

- "ჭიჭე" მეგრულად პატარას ნიშნავს, მაშასადამე, "ჭიჭდებოდა", ნიშნავს: პატარავდებოდა, ი ლ ე ო დ ა... ამ სიტყვის ახსნაში მეგრული გამოგვადგა!

სიტყვის დედამ ისევ გაიღიმა,

- შორს კი არსად მიდიხარ, მაგრამ ჩვენი ჭ ი ჭ ყ ი ნ ა ან ჭ ი ჭ ლა რად გავიწყდება?... აბა სიტყვის პაპას შეეკითხე, თუ ასე არ არის.

"სიტყვის პაპა" პაპა სულხანი - ორბელიანი.

მე და სიტყვის დედამ ერთად მივაკითხეთ სიტყვის პაპას და ამოვიკითხეთ:

ჭ ი ჭ ი ნ ა - (მწერი).

ჭ ი ჭ ი ნ ი - ჭიჭინას ხმიანობა.

ჭ ი ჭ ლ ა - მცირე საღვინე.

ჭ ი ჭ მ ა ტ ა - მეტად წვრილი მძივი.

ჭ ი ჭ ყ ი ნ ა - წვრილი თევზი.

ჭ ი ჭ ყ ი ნ ი - გოჭთ ხმიანობა. \*

- ამათ შეიძლება ჩვენებური "ჟიჟმატიც" დაემატოს... ჟიჟმატიც ხომ წვრილს ნიშნავს: ჟიჟმატი ნაყოფი, ჟიჟმატი ხორბალი, ჟიჟმატი სიმინდი.

- ისე რომ "ჭიჭდებოდას" ჩამომავლობა თითქმის გამორკვევულია, მთელი მისი ნათესაობა ხელისგულზეა, - თქვა სიტყვის დედამ.

- ჰო, დავიხსოოთ: ჭიჭე პატარას ნიშნავს და ჩამოთვლილი სიტყვებიც ასე თუ ისე სიპატარავე-სიმცირეს გამოხატავენ.

- წიწმატზე რაღას იტყვი? - შემეკითხა უცებ სიტყვის დედა.

- ჭიჭმატი, ჟიჟმატი და წიწმატი გარეთა ბიძაშვილები უნდა იყვნენ ჭიჭესი, მაგრამ ჯერ "ხ ა ჭ მ ა ჭ ი ჭ ა" გადმოვთარგმნოთ, თორემ ძაან გარე-გარე ვუვლით საქმეს. ლექსის ბოლოში ხომ უნდა გავიდეთ როგორმე?!

- ჰო, ხაჭმაჭიჭას სხვანაირად "წ ი წ მ ა ტ უ რ ა ს ა ც" ეძახიან... ხომ ნახე, ჰგავს კიდეც წიწმატსა.

- ეს ხაჭმაჭიჭაც ნახევრად ჭიჭეა...

- დიაღაც... ხაჭმა და ჭიჭა!

- ჰოდა, რა თქმა უნდა, ჭიჭა იგივე ჭიჭეა, - პატარა, მცირე... მაგრამ ეს "ხაჭმა" რაღა უბედურებაა?

მეც გავჩუმდი და სიტყვის დედაც. ორივეს გაგვიჭირდა. ვერანაირად ვერ ავხსენით.

- მოდი, ისევ სიტყვის პაპას დავეკითხოთ, - სიცილით თქვა სიტყვის დედამ.

სიტყვის პაპას ასეთი სიტყვა არ სცოდნია, მაგრამ მისმა დავთარმა ახალ დარდში ჩაგვაგდო: იქ, სადაც "ხაჭმაჭიჭას" ვეძებდით, "ხაჭიჭორას" წავაწყდით.

- ხაჭიჭორა ბალახია, - გვითხრა სიტყვის პაპამ.

- ხაჭმაჭიჭა ხომ ბალახია! - წამოიძახა სიტყვის დედამ.

"რახან ორივე ბალახია, იქნება ოდესღაც ერთნი იყვნენ?" - გავიფიქრე მე, მცირე ხნის შემდგომ კი ჩემი ნაფიქრი ასე გამოვთქვი:

- იქნებ... ჰგვანან კიდეც. აქ "ხაჭ"-იც შეიძლება ამოვიკითხოთ და "ჭიჭ"-ეც.

- ისევ შორს წავედით. ამ სიტყვების ჩამომავლობის რკვევამ მთავაირ დაგვავიწყა. \_\_\_\_\_\_\_\_\_

\*საგულისხმოა, რომ მდინარე ჩარგლურას (სოფ. ჩარგალში) პატარა შენაკადს ჭ ი ჭ ა- ხ ე ვ ა ჰქვია.. ოკრიბაში კი პატარა ჭუჭრუტანას ჭ ი ჭ ი პ ა ლ ა ს ე ძ ა ხ ი ა ნ (ვუკ. ბერიძის "სიტყვის კონა").

ლექსის შინაარსი ხომ უნდა გავიგოთ?

- ჰოდა, გავიგოთ...

- სად შევდექით?

- ხაჭმაჭიჭა ილეოდა, ქალს გული უკვდებოდა. გული უკვდებოდა, რა თქმა უნდა, იმის შიშით, ამას იქით რაღა უნდა ვჭამოო. მერე ქალს ეუბნებიან: ქალო, გული ნუ გიკვდება, ცოტაც მოითმინე, შაბათს ქმარი მოგიკვდება, საკვირაოდ კი ტაბლა (სუფრა) დაგჭირდება და... გაძღებიო. სახლი გეწოდეს, ხელი მოითბეო! აი, სულ ეს არი ამ გაუგებარი და ბუნდოვანი ლექსის შინაარსი!

- ჰო, მარტივი, სალაღობო, სახუმარო ამბავია, ჩვენ კი რას არ მივედ- მოევდეთ.

- რამდენ სიტყვას არ მოვუჩხრიკეთ ძირ-ფესვი... ეს ჭიჭეო, ეს ხაჭმაჭიჭაო, ეს ხაჭიჭორაო!

- ჰო, სიტყვები ავაფორიაქეთ.

- სიტყვებს ვინ ჩივის, სიტყვის პაპაც კი შევაწუხეთ.

- ქართული სიტყვის სიყვარულით შეცდომაც გვეპატიება. გვაპატიოს პაპა სულხანმა, თუ ამაოდ დავშვერით.